
Решение №513/06.02.2015 по нак. д. №1600/2014 на ВКС, НК, I н.о.
 


 	
	Р Е Ш Е Н И Е	
	 	
	№ 513	
	 	
	София, 06 февруари 2015 г.	
	 	
	В ИМЕТО НА НАРОДА	
	 	
	Върховният касационен съд на Р. Б, първо наказателно отделение, в съдебно заседание на дванадесети декември две хиляди и четиринадесета година в състав: 	
	 	
	 ПРЕДСЕДАТЕЛ: РУЖЕНА КЕРАНОВА	
	 	
	 ЧЛЕНОВЕ: БЛАГА ИВАНОВА 	
	 	
	 РУМЕН ПЕТРОВ	
	 	
	при секретар: А. К	
	 	
	и в присъствието на прокурора А. Л	
	 	
	изслуша докладваното от съдията Р. К	
	 	
	н. дело № 1600/2014 година	
	 	
	Производството по делото е по реда на чл. 419 и сл. от НПК, образувано по искане на главния прокурор за възобновяване на производството по НОХД № 906/2014 г. по описа на Районен съд – Враца и отмяна на постановеното по него определение № 126/07.07.2014 г.	
	 	
	В искането за възобновяване е мотивирано оплакване за нарушение на материалния закон и за съществено процесуално нарушение, което налага отмяна на определението и връщане на делото за ново разглеждане от друг състав на съда.	
	 	
	 Прокурорът от Върховната касационна прокуратура поддържа искането за възобновяване.	
	 	
	Осъденият Х. В. П. не се явява, редовно призован.	
	 	
	Върховният касационен съд, първо наказателно отделение, като обсъди данните по делото и извърши проверка по изложените в искането оплаквания, за да се произнесе, взе предвид следното: 	
	 	
	С протоколно определение № 126 от 07.07.2014 г., постановено по НОХД № 906/2014 г. от Районен съд – Враца, е одобрено споразумение за решаване на делото, по силата на което Х. В. П. е признат за виновен в извършване на престъпление по чл. 343в, ал. 2 от НК, за което на основание чл. 55, ал. 1, т. 2, б. „б” от НК му е наложено наказание „пробация”, с пробационните мерки по чл. 42а, ал. 2, т. 1 и т. 2 от НК за срок от седем месеца. Определението е влязло в сила на датата на постановяването му.	
	 	
	Искането за възобновяване е процесуално допустимо и основателно.	
	 	
	Първоинстанционното производство е било образувано по реда на глава двадесет и девета от НПК, след като прокурорът на основание чл. 382, ал. 1 от НПК е внесъл споразумението в районния съд. От приложеното по делото свидетелство за съдимост се установява, че Х. П. е осъждан с присъда № 45/28.04.2010 г., постановена по НОХД № 1669/2010 г. от Районен съд – Враца, с която му е наложено наказание от пет месеца лишаване от свобода. Изпълнението на така определеното наказание е отложено на основание чл. 66, ал. 1 от НК с изпитателен срок от три години. Присъдата е влязла в законна сила на 14.05.2010 г. По отношение на това осъждане, съгласно разпоредбата на чл. 86, ал. 1 от НК, е настъпила реабилитация по право, тъй като в определения с присъдата изпитателен срок П. не е извършил престъпление. При това положение към момента на извършване на деянието, предмет на настоящето дело- 11.03.2014 г., същият следва да се счита за неосъждан. От престъплението по чл. 343в от НК не са настъпили имуществени вреди и П. не е освобождаван от наказателна отговорност по реда на глава осма, раздел ІV от НК. Тоест, налице са предпоставките на чл. 78а, ал. 1 от НК. 	
	 	
	Районният съд не е съобразил посоченото и в нарушение на разпоредбата на чл. 382, ал. 7 от НПК е одобрил споразумението, което противоречи на закона. Освен това, императивното приложение на чл. 78а от НК изключва процесуалната възможност за разглеждане и решаване на делото по реда на глава двадесет и девета от НПК. Районният съд е следвало да откаже одобряване на споразумението и на основание чл. 382, ал. 8 от НПК да върне делото на прокурора.	
	 	
	С оглед на горните съображения и на основание чл. 425, ал. 1, т. 1 от НПК, Върховният касационен съд, първо наказателно отделение	
	 	
	РЕШИ: 	
	 	
	 ВЪЗОБНОВЯВА НОХД № 906 /2014 г. по описа на Районен съд – Враца и ОТМЕНЯ постановеното по него протоколно определение № 126 от 07.07. 2014 г.	
	 	
	ВРЪЩА ДЕЛОТО за ново разглеждане от друг състав на Районния съд – Враца.	
	 	
	 ПРЕДСЕДАТЕЛ: 	
	 	
	 ЧЛЕНОВЕ: 1.	
	 	
	 2. 	

